На основу чланова 49. и 58. Закона о Централној банци Босне и Херцеговине /“Службени гласник БиХ“, број: 1/97, 29/02, 13/03, 14/03, 9/05, 76/06 и 32/07/ и члана 52. Правилника Централне банке Босне и Херцеговине, УВ број: 120/05 од 29. јуна 2005. године, Управни одбор Босне и Херцеговине на 5. сједници од 28. маја 2007. године, донио је

**О Д Л У К У**

**о**

**организовању клириншког начина обрачуна међународних плаћања**

**Члан 1.**

Овом одлуком уређује се начин на који Централна банка Босне и Херцеговине организује и обавља међубанкарски нето обрачун међународних плаћања (у даљем тексту: клиринг међународних плаћања).

**Члан 2.**

Клиринг међународних плаћања обавља се за банке са сједиштем на територији Босне и Херцеговине с којима Централна банка Босне и Херцеговине (у даљем тексту: Централна банка) има закључен уговор за обављање клиринга међународног плаћања и за банке са територије државе са чијом централном банком Централна банка има закључен споразум о нето обрачуну међународних плаћања.

**Члан 3.**

Банка са сједиштем на територији Босне и Херцеговине у смислу ове одлуке је банка која има дозволу за обављање девизних послова надлежне босанскохерцеговачке агенције/тијела за банкарску супервизију (у даљем тексту: банка)

**Члан 4.**

Клиринг међународног плаћања обавља се као нето обрачун преко рачуна банке код Централне банке, у складу са прописима донесеним на основу ове одлуке.

**Члан 5.**

Услов за обављање клиринга међународних плаћања са банкама из других држава је да Централна банка закључи споразум са централном банком те државе у сврху обављања клиринга међународних плаћања, а клиринг међународних плаћања обавља се у складу са тим споразумом и према правилима за обрачун клиринга међународних плаћања које ће бити саставни дио споразума и овлаштења банке за задужење рачуна резерви банке по основу нето позиције из мултилатералног обрачуна у клирингу.

**Члан 6.**

Оперативним правилимаза клиринг међународних плаћања ће се утврдити начин и услови клиринга међународних плаћања, мјере заштите и одговорности, лимит нето позиција, обезбјеђење за извршење клиринга, пријем налога, начин извршења плаћања, коначност обрачуна, термински план извршења клиринга, искључење из клиринга међународних плаћања, радно вријеме система и накнада за пружање услуга клиринга међународних плаћања.

Оперативна правила из става 1. овог члана обезбјеђују се за све учеснике у клирингу међународних плаћања.

**Члан 7.**

Банке које учествују у клирингу међународних плаћања податке о својим обавезама по основу међународних плаћања достављају оператору клиринга електронски, у складу са Опративним правилима.

Оператор клиринга, након што прими електронске податке банака које учествују у клирингу међународних плаћања, обрачунава мултилатералне износе по основу међународних плаћања и извјештај о нето позицијама мултилатералног поравнања за све банке из Босне и Херцеговине доставља Централној банци.

Централна банка врши задуживање и одобравање рачуна банке по основу обрачуна за нето позиције.

О извршеном клирингу међународних плаћања, односно о задужењу и одобрењу по основу нето позиције, обавјештавају се учесници у клирингу у складу са овом одлуком и Оперативним правилима.

**Члан 8.**

Централна банка је дужна редовно обавјештавати банке о евентуалним застојима и другим проблемима у обављању послова из ове одлуке.

**Члан 9.**

Овлашћује се гувернер Централне банке да донесе акта потребна за имплементацију ове одлуке.

**Члан 10.**

Ова одлука ступа на снагу даном доношења, а примјењиваће се наредног дана од дана објављивања у „Службеном гласнику БиХ“, а објавиће се и у службеним гласилима ентитета и Брчко дистрикта Босне и Херцеговине.

 **УВ број: 264/07**

**28. мај 2007. године**

 **Сарајево Предсједавајући**

 **Управног одбора Централне банке**

 **Босне и Херцеговине**

 **Г У В Е Р Н Е Р**

 **мр Кемал Козарић**